ΕΘΝΙΚΟ ΚΑΙ ΚΑΠΟΔΙΣΤΡΙΑΚΟ ΠΑΝΕΠΙΣΤΗΜΙΟ ΑΘΗΝΩΝ

**Προγράμματα Συμπληρωματικής Εκπαίδευσης**

*Με τη χρήση καινοτόμων μεθόδων εξ αποστάσεως εκπαίδευσης*

1084 - **ΒΙΒΛΟΣ ΚΑΙ ΠΡΑΚΤΙΚΕΣ ΕΦΑΡΜΟΓΕΣ (Μέρος Α’):**

*Θρησκευτικός Τουρισμός και βιωματική «Περιπλάνηση»*

**Διδακτική Ενότητα 2. Από την Ιερουσαλήμ στη Ρώμη - O Ευαγγελιστής Λουκάς και o Απόστολος των εθνών Παύλος**

**Homo Sapiens, Homo viator** ("pilgrim man")and **homo zappiens** ("digital man").

**Περιεχόμενα**

Περιεχόμενα

[1084 - **ΒΙΒΛΟΣ ΚΑΙ ΠΡΑΚΤΙΚΕΣ ΕΦΑΡΜΟΓΕΣ (Μέρος Α’):** 1](#_Toc426888379)

[**Σκοπός της Διδακτικής Ενότητας** 3](#_Toc426888380)

[**Προσδοκώμενα Αποτελέσματα** 3](#_Toc426888381)

[**Έννοιες - Κλειδιά** 4](#_Toc426888382)

[**Εισαγωγικές Παρατηρήσεις** 4](#_Toc426888383)

[Υποενότητα 1. Οι Πράξεις του Λουκά ως Πηγή της Παρουσίας του Χριστιανισμού στη Δύση 5](#_Toc426888384)

[1.1 Ο «Έλλην» Λουκάς 6](#_Toc426888385)

[1.2 Πράξεις των Αποστόλων 11](#_Toc426888386)

[Υποενότητα 2. Ο Απόστολος των εθνών Παύλος και οι Επιστολές του ως Πηγή της Παρουσίας του Χριστιανισμού στη Δύση 14](#_Toc426888387)

[2.1. Βιογραφικά 14](#_Toc426888388)

[2.2 Η Παύλεια Επιστολή 22](#_Toc426888389)

[2.3 Η Σύνοδος των Ιεροσολύμων και η «Σύγκρουση των Τιτάνων» στην Αντιόχεια 25](#_Toc426888390)

[**Σύνοψη** 27](#_Toc426888391)

[**Βιβλιογραφία** 28](#_Toc426888392)

[**Χρήσιμες Διευθύνσεις στο Διαδίκτυο** 28](#_Toc426888393)

# **Σκοπός της Διδακτικής Ενότητας**

Τελικά ο Χριστιανισμός, ο οποίος αρχικά κηρύχθηκε στην επαρχία της Γαλιλαίας, στη «μαύρη τρύπα» της Ρωμαϊκής Αυτοκρατορίας, διαδόθηκε στη Δύση από τον απόστολο Παύλο. Αυτός από κάποιους θεωρείται ο Πρώτος μετά τον Ένα ή ακόμα και συνιδρυτής του Χριστιανισμού παρότι όσο ζούσε ο ιστορικός Ιησούς βρισκόταν στην Ιερουσαλήμ αλλά «απέναντι» Εκείνου. Το συγκεκριμένο πρόσωπο, τέκνο του Ιουδαϊσμού της Διασποράς και ταυτόχρονα ενός κοσμοπολίτικου κέντρου της Μεσογείου (της Ταρσού), βίωσε με συγκλονιστικό τρόπο την **εμπειρία της μεταστροφής**, η οποία και σήμερα/ πάλι έχει γίνει αντικείμενο αναζήτησης. «Δεν γεννήθηκε αλλά έγινε Χριστιανός και μάλιστα μετά από μακρά ζύμωση»!

Συνεπώς σκοπός της διδακτικής ενότητας είναι η γνωριμία των εκπαιδευόμενων με το προφίλ και το έργο του αποστόλου των εθνών, όπως και του μόνου «Έλληνα» συγγραφέα σχεδόν του 1/3 της Κ.Δ., του Λουκά. Στο μόνο ιστορικό έργο του Κανόνα της Κ.Δ. τις *Πράξεις των αποστόλων* το αργότερο περί το 80 μ. Χ., ο ιατρός με το καλό «δαιμόνιο» της αναζήτησης της ολιστικής θεραπείας και αποκατάστασης καταγράφει την θαυμαστή (για τα ανθρώπινα δεδομένα αφού δεν χρησιμοποιεί το ξίφος αλλά το προσωπικό πνεύμα και αίμα) εξάπλωση του Χριστιανισμού στα τέκνα του Ιάφεθ. Ταυτόχρονα σε αυτή την ενότητα παρουσιάζονται οι ρήξεις κατεξοχήν μέσα στην ίδια την χριστιανική Κοινότητα, οι οποίες τελικά ήταν απαραίτητες για να αποκρυσταλλωθεί η διαφοροποίησή της από τον Ιουδαϊσμό ταυτόχρονα με την οικουμενική της προοπτική.

# **Προσδοκώμενα Αποτελέσματα**

Μετά την ολοκλήρωση της συγκεκριμένης διδακτικής ενότητας οι εκπαιδευόμενοι θα είναι σε θέση να γνωρίζουν:

* Τις πηγές που διαθέτουμε για τη διάδοση του Χριστιανισμού στην Ευρώπη
* Τον χωρόχρονο και το σκοπό συγγραφής των Πράξεων των Αποστόλων (Πρ.)
* Τους σημαντικότερους σταθμούς στο βιογραφικό του Παύλου που διαμόρφωσαν και το προφίλ του
* Τις περιπετειώδεις απαρχές της εξακτίνωσης του κηρύγματος (Σύνοδος Ιεροσολύμων- Σύγκρουση γιγάντων Αντιόχειας)

# **Έννοιες - Κλειδιά**

* Ιστοριογραφία
* Ρητορική
* Επιστολογραφία
* Γραμματεύς
* Ιουδαιοχριστιανοί και εθνικοχριστιανοί
* Σύνοδος Ιεροσολύμων
* Σύγκρουση «τιτάνων» στην Αντιόχεια

# **Εισαγωγικές Παρατηρήσεις**

*Πράξεις των αποστόλων* είναι ο τίτλος που εκ των υστέρων δόθηκε (μάλλον όχι εύστοχα όπως θα διαπιστώσουμε) στο δεύτερο τόμο του έργου του Λουκά, να και δεν περιγράφει τόσο θαυμαστές «δυνάμεις» κάποιων ηρώων **όσο τη Μαρτυρία/το Ευαγγέλιο του Πνεύματος του Χριστού** κατεξοχήν πέριξ του Αιγαίου πριν αυτό κηρυχθεί «ακωλύτως» στην Αιώνια Πόλη ή Πόρνη κατά την *Αποκάλυψη*. Άρα οι Πρ. μας προσφέρουν μια συστηματική περιγραφή της περιοδείας του αποστόλου Παύλου στην Ελλάδα και την Ιωνία. Και ενώ το δίτομο έργο του Λουκά είναι το μόνο που ξεκινά με Πρόλογο και Προγραμματική Δήλωση του Κυρίου (συνοδευμένα από ύμνους-«Ριζοσπάστες» όπως το *Μεγαλύνει,* πρβλ. Κάθεῖλε Δυνάστας ἀπὸ θρόνων), το τέλος του βιβλίου, που απευθύνεται σε χριστιανούς τρίτης γενιάς κατεξοχήν «ελληνικής»-εθνικής προέλευσης, είναι «ανοικτό». Έτσι προ(σ)καλείται κάθε ακροατής να συμπληρώσει με τη δική του συμβολή (μαρτυρία - διακονία) το «κοσμογονικό» έργο τού αποστόλου των εθνών προκειμένου αυτό να φθάσει ἐως εσχάτων! Πληροφορίες για την παρουσία του Παύλου στην Ελλάδα λαμβάνουμε και από τις επιστολές του ιδίου σε πόλεις της Μακεδονίας και της Αχαΐας, αν και οι τελευταίες (οι Επιστολές) συνήθως αντιμετωπίζουν τοπικές προκλήσεις και δεν καταγράφουν συστηματικά ούτε τη χριστιανική «Δογματική» και Ηθική ούτε αφηγούνται τις συνθήκες κάτω από τις οποίες κηρύχθηκε ο Χριστιανισμός στο ελλαδικό έδαφος (Μακεδονία και Αχαΐα).

Η πρώτη υποενότητα αφορά **στο ιστορικό πλαίσιο συγγραφής των Πράξεων και το προφίλ του συγγραφέα**. Ταυτόχρονα εξετάζει τη δομή, τη θεολογία αλλά και τα σύμβολα που κυριαρχούν σε αυτό καθώς ο συγγραφέας δεν μεταδίδει απλώς ένα «ρεπορτάζ» της ιστορίας της πρώτης Εκκλησίας αλλά εκπέμπει συγκεκριμένα μηνύματα στους ακροατές του τα οποία συμπυκνώνονται ήδη στον Πρόλογο του έργου του.

Η δεύτερη υποενότητα περιγράφει **τους βασικούς σταθμούς της ζωής του Παύλου**, ο οποίος μέχρι την κρίσιμη ηλικία της εφηβείας ανατράφηκε σε ένα άστυ (σε αντίθεση με ό,τι συνέβη με τον Ιησού Χριστό) την Ταρσό, πολιτισμικό κέντρο της Μεσογείου. Αν και μάλλον δεν μετέλαβε της «δευτεροβάθμιας» ελληνικής εκπαίδευσης, χρημάτισε ακροατής ρητόρων στο φόρουμ ἠ/και σε Carrefour (=σταυροδρόμια) της πόλης και θεατής αγώνων και μυστηριακών τελετών. Όντας «τέκνο» του Ιουδαϊσμού της Διασποράς, μετακόμισε στην «ελληνιστική Ιερουσαλήμ» όπου και αρχικά «σπούδασε» Φαρισαίος «στα πόδια του μετριοπαθούς Γαμαλιήλ». Κατόπιν μεταπήδησε («μεταστράφηκε» για πρώτη φορά) στην εξτρεμιστική «ζηλωτική» πτέρυγα. Μέσα από το βιογραφικό τού αποστόλου των εθνών, πριν και μετά την κορυφαία εμπειρία της μεταστροφής, μπορούμε να κατανοήσουμε το πώς ερμήνευσε τον Χριστιανισμό αλλά και το πώς τελικά τον μεταλαμπάδευσε στη Δύση σε ένα παγκοσμιοποιημένο περιβάλλον όπου ήταν διάχυτος ο φόβος απέναντι στις ενοχές, τον πόνο και κυρίως τον θάνατο.

## Υποενότητα 1. Οι Πράξεις του Λουκά ως Πηγή της Παρουσίας του Χριστιανισμού στη Δύση

Στο πλαίσιο της πρώτης υποενότητας θα αναφερθούμε στα παρακάτω:

* Τον έξοχο Πρόλογο του δίτομου έργου που αποκαλύπτει τη μέθοδο και τη σκοπιμότητα της συγγραφής του έργου του Λουκά από την Αντιόχεια
* Το προφίλ του μόνου Έλληνα συγγραφέα της Κ.Δ. που παρότι είναι συγγραφέας δύο έργων (από τα 27 συνολικά βιβλία της Κ.Δ.), καλύπτει το 1/3 της Κ.Δ.
* Τη θεολογική και «πολιτική» σκοπιμότητα της συγγραφής του β’ τόμου του έργου του που εκ των υστέρων ονομάστηκαν «Πράξεις των Αποστόλων» (ουσιαστικά των δύο Κορυφαίων, Πέτρου και Παύλου)
* Το σύμβολο της οδού που ως κόκκινη κλωστή συνδέει και συνέχει το εκτεταμένο έργο, το οποίο έχει «ανοικτό» τέλος προκειμένου έτσι να καταστήσει μετόχους της (ιερ)αποστολής και της διακονίας του κόσμου και τους ακροατές του έργου.

### Ο «Έλλην» Λουκάς

Ευθύς εξαρχής με ένα θαυμάσιο πρόλογο, ανάλογο και ισάξιο της κλασικής ιστοριογραφίας αλλά και ιατρικών έργων (αφού είναι σύντομος), ο Λουκάς εξηγεί την αιτία συγγραφής του Ευαγγελίου του:

Σχόλιο 1. Ο Πρόλογος στο Πρωτότυπο

*Επειδή πολλοί επιχείρησαν να συντάξουν διήγηση για τα γεγονότα που συνέβησαν (εκπληρώθηκαν) σε εμάς, σύμφωνα με όσα παρέδωσαν σ’ εμάς εκείνοι, που εξ αρχής υπήρξαν αυτόπτες και διάκονοι του Λόγου, φάνηκε καλό σε εμένα, που έχω ερευνήσει* ***(α****)* ***εξ αρχής (β) όλα (γ) με ακρίβεια****, να τα γράψω σ’ εσένα* ***(δ) με τη σειρά****, εξοχότατε Θεόφιλε για να μάθεις* ***την αλήθεια των πραγμάτων (των πραγματικοτήτων)****, για τα οποία είχες πληροφορίες (ή κατηχήθηκες).*

Από το Κείμενο καθίσταται σαφές ότι το Ευαγγέλιο απευθύνεται σε κατηχημένους και βαπτισμένους χριστιανούς και ο σκοπός του δεν είναι πρώτιστα ούτε απολογητικός (να αποκρούσει κατηγορίες) ούτε να παραδώσει μια απλή Βιογραφία του Ιησού και των Πράξεων του Πέτρου και του Παύλου.

Με τον ελληνιστικό Πρόλογο που είναι κοινός τόσο για το Ευαγγέλιο όσο και για τις Πρ., ανοίγει διαύλους επικοινωνίας με λόγιο «θεόφιλο» ελληνικό κοινό, παρουσιάζοντας το Χριστιανισμό όχι ως μία καινή και κενή δεισιδαιμονία αλλά ως τον φορέα της πραγματικής Pax (= Ειρήνης), η οποία παρά τη φωτιά που προκαλεί στις συμβατικές σχέσεις, λειτουργεί άκρως θεραπευτικά. Προσφέρεται πληροφόρηση αναφορικά με την «**α-σφάλεια»** του Χριστιανισμού. Έτσι σημαίνεται καταρχάς η βεβαιότητα και η σπουδαιότητα όσων ήδη *κατηχήθηκε* ο κράτιστος (μάλλον ρωμαίος αξιωματούχος) Θεόφιλος, και κυρίως η ιστορικότητα της Ανάστασης και της Ανάληψης. Πρόκειται για *πράγματα* (= πραγματικότητες) που εξαίρονται μέσω της επανάληψης και στον επίλογο του Ευαγγελίου (24, 26-43). Σημειωτέον ότι η *ασφάλεια*-η αλήθεια προβάλλει ως η κατεξοχήν αποστολή του ιστοριογράφου των ελληνορωμαϊκών χρόνων (Λουκιανός, *Πῶς δεῖ Ἱστορίαν συγγράφειν* 41-45), κατά τους οποίους κυριαρχούσε το μυθικό αλλά και η προπαγάνδα της κυρίαρχης εξουσίας.

Ειδικότερα στο *Κατά Λουκάν* Ευαγγέλιο, η παρουσία του Ιησού και κυρίως η Έξοδός Του, δηλ. η Ανάστασή Του και η Ενθρόνισή Του στον Ουρανό διά της Ανάληψης, δεν είναι γεγονότα (events) *εκτός τόπου και χρόνου* αλλά κατεξοχήν ιστορικά συμβάντα, τα οποία όμως, αν και συνέβησαν ΕΦΑΠΑΞ, αναμεταδίδουν στην κοσμική «νύκτα» το φως των Εσχάτων, προκαλώντας δημιουργική κρίση και έκ*σταση*. Ο ακροατής του έργου προσκαλείται σε μία **επί*γνωση****,* σε μια βαθύτερη δηλ. κατανόηση της Οικονομίας ενός Θεού, ο οποίοςχαρακτηρίζεται από πιστότητα και δικαιοσύνη, ανατρέποντας τους δυνάστες από τους θρόνους τους για να υψώσει ταπεινούς και καταφρονεμένους.

Από τα ανωτέρω διαπιστώνεται μια διαχρονική συνέχεια με σημείο αφετηρίας τον *Ἀδὰμ τοῦ Θεοῦ*, επίκεντρο το νέο Αδάμ και τέλος τη Δευτέρα Παρουσία και Βασιλεία που ήδη όμως γεύεται το μέλος της Εκκλησίας εδώ και τώρα. Τα Έσχατα, που ήδη ανέτειλαν, επι-σφραγίζονται με την Κρίση της Οικουμένης υπό του εσταυρωμένου και αναστημένου Υιού του Ανθρώπου, ο οποίος είναι ταυτόχρονα ο αυθεντικός Υιός του Θεού (filius dei) και Κύριος (Imperator) του Κόσμου. Αυτός, έστω και αν διαχρονικά συνιστά σκάνδαλο (2, 34), ήδη με τη γέννησή Του γίνεται κομιστής της πραγματικής *ἐπὶ γῆς εἰρήνης*-Pax.

Συνεπώς **η ασφάλεια** των λόγων σχετίζεται και με την ιστορικότητα ιδίως της Ανάστασης αλλά και τη **βεβαιότητα της σωτηρίας** της ***οδού*** (όπως ονομάζεται στον Λουκά το νέο «κίνημα» καθώς είναι τρόπος ζωής και εξόδου) που επαγγέλλεται ο Χριστιανισμός, σε έναν κόσμο που είχε κατακλυστεί από ποικίλες «ανατολικές» (κατά βάση) προτάσεις –«οδούς»/μονοπάτια λύτρωσης και θέωσης. Γι’ αυτό ο Χριστιανισμός ονομάζεται μονολεκτικά και η ελπίδα (Πρ. 26, 7).

Το όνομα **Λουκάς**, δεν απαντά στην κλασική γραμματεία. Προέρχεται από σύντμηση του ονόματος *Λουκανός ή Λουκάνιος ή Λούκιος* (Lucanus, Lucanius, Lucius < lux < φως).

###### Εικόνα 1. Η εικόνα του Λουκά με το χαρακτηριστικό σύμβολο του μόσχου

Την καταγωγή του από την Αντιόχεια, εκτός των αρχαίων Πηγών, προδίδει και το ενδιαφέρον του για τη συγκεκριμένη πόλη στις Πρ. (11, 19 κ.ε.) όπως συμβαίνει και με τους Φιλίππους. Από τον Λουκά προέρχονται το *Κατά Λουκάν* (Λκ.) και οι *Πράξεις των Αποστόλων* (Πρ.) (συνολικά 52 κεφάλαια, 1/3 σχεδόν του Κανόνα) ενώ κάποιοι τον θεωρούν *συγ*γραφέα και των Ποιμαντικών Επιστολών (*Προς Τίτον* [μάλλον η αρχαιότερη] *Προς Τιμόθεον Α+Β*,) αλλά και της θεολογικότατης *Προς Εβραίους*.

###### Πίνακας 1. Παραλληλισμός-Συνοψη του Ευαγγελίου και των Πράξεων

Ο Λουκάς ως συνοδός (άρα και προσωπικός ιατρός) του Παύλου μνημονεύεται σε επιστολές του αποστόλου των εθνών (Φιλήμ. 23-24 Κολ. 4, 14), διακρινόμενος από τους *άνδρες της περιτομής.* Άρα είναι εάν αυτή η μορφή είναι ο συγγραφέας του δίτομου έργου, **πρόκειται για το μοναδικό εθνικό Ευαγγελιστή, ο οποίος ως ιατρός είχε επιστημονική παιδεία και ήταν μάλλον περιζήτητος στις τοπικές κοινωνίες οι οποίες μαστίζονταν από νόσους ψυχικές και σωματικές**. Βεβαίως η θεραπευτική της κλασικής αρχαιότητας (όπως αποδεικνύουν τα φημισμένα θεραπευτήρια της Επιδαύρου και του Περγάμου) συνδεόταν με το Ιερό-άβατον αλλά και το αρχαίο θέατρο και το στάδιο, ενίοτε δε και με τη μαγεία. Επιπλέον ο Λουκάς επιδεικνύει ακρίβεια και στην ορολογία η οποία αφορά στο δίκαιο, τη ναυτιλία και τους θεσμούς εκάστης πόλεως.

###### Εικόνα 2. Ο τάφος του Αποστόλου Λουκά στην πατρίδα του Οιδίποδα, τη Βοιωτία

Σε κάθε περίπτωση ο Πρόλογος αποδεικνύει ότι, αντίθετα προς κάποια συναξάρια, ο συγγραφέας δεν υπήρξε ούτε **(α)** αυτόπτης μάρτυς του Ι. Χριστού (άρα δεν ήταν ούτε ο ένας από τους δύο οδοιπόρους προς Εμμαούς [Εωθινό Ε’]), ούτε **(β)** ένας από τον ευρύτερο κύκλο των Εβδομήκοντα [δύο] μαθητών, τον οποίο (κύκλο) μόνος αυτός μαρτυρεί (10, 1 κε..), αλλά ανήκει στη δεύτερη γενιά των Χριστιανών. **(γ)** Η ομόφωνη δυτική και ελληνική παράδοση περί του ότι ο Λουκάς ιστόρησε εικόνες της Θεοτόκου(που σώζονται στιςμονές (α) του Μεγ. Σπηλαίου, (β) Κύκκου της Κύπρου και (γ) στη ρωσική πόλη Βιλίνα, προέρχεται μόλις από 530 μ. Χ. (τον Θεόδωρο Αναγνώστη). Οφείλεται μάλλον στο γεγονός ότι είναι ο μόνος Ευαγγελιστής που *«ζωγράφισε» με κάλαμο όχι με τον χρωστήρα* τον Ευαγγελισμό και την παιδική Του ηλικία. Επιπλέον από την οικειότητα με τη γλώσσα των Ο’ (= 70 [72] «αλεξανδρινών» μεταφραστών της Π.Δ.) αλλά και τις αναφορές σε εορτές ιουδαϊκές ωσάν να είναι αυτονόητες για τους ακροατές (Πρ. 27, 9) συμπεραίνουμε ότι μάλλον προτού μυηθεί στον Χριστιανισμό και αυτός αλλά και ο κράτιστος Θεόφιλος, ο αποδέκτης του δίτομου έργου του, είχαν φοιτήσει στη Συναγωγή.

Σχόλιο 2. Τα χωρία σε πρώτο πληθυντικό και τα ποντοπόρα ταξίδια του με τον Παύλο

Σε κάθε περίπτωση προφανώς γοητεύτηκε τόσο πολύ από τη θεραπευτική που προσφέρει ο Χριστιανισμός ώστε προφανώς εγκατέλειψε την ασφάλεια και το κύρος που του πρόσφεραν η έδρα της ιατρικής για να συνοδεύσει σε ποντοπόρα ταξίδια για χάρη του Κηρύγματος που σήμερα ονομάζεται Ιεραποστολή. Μάλιστα το τελευταίο έχει χαρακτηριστικά «Οδύσσειας».

Ως **τόπος συγγραφής** του Ευαγγελίου έχει προταθεί η Ρώμη (ένεκα του απότομου τέλους), η Έφεσος (ένεκα της εξάρτησης από το *Κατά Ιωάννην*) και η Καισάρεια. Δεν αποκλείεται το δίτομο έργο να συγγράφηκε στην Ελλάδα **την Αχαΐα** και μάλιστα την πατρίδα του επίσης βιογράφου πρωθιερέα του μαντείου των Δελφών, Πλουτάρχου, **τη Βοιωτία** (όπου και σύμφωνα με αρχαία μαρτυρία κοιμήθηκε) και να απευθύνθηκε καταρχάς στη Ρώμη.

Ως προς **τον χρόνο** συγγραφής το απότομο τέλος του δίτομου έργου του Λουκά μπορεί να δικαιολογηθεί εάν ο Λουκάς δεν είχε ακόμη πληροφορηθεί το λιθοβολισμό του Ιακώβου του αδελφόθεου το 62 μ.Χ. και το μαρτύριο του Παύλου το 64 μ.Χ.. Επίσης από ένα συγγραφέα, ο οποίος επαγγέλλεται ευθύς εξ αρχής ότι θα γράψει τα *πάντα ακριβώς,* παραλείπονται πολλά σημαντικά γεγονότα της δεκαετίας του 60 μ.Χ., όπως ο διωγμός του Νέρωνα 64 μ.Χ. και η άλωση της Ιερουσαλήμ (66-70 μ.Χ.). η μη μνεία του μαρτυρίου του Παύλου στο τέλος των Πρ. οφείλεται μάλλον σε θεολογική σκοπιμότητα: η μαρτυρία του Χριστού αφενός φθάνει μετά από Οδύσσεια στον «ομφαλό της γης», αφετέρου συνεχίζει την πορεία της ***έως εσχάτου της γης*** (Ηράκλειες Στήλες;). Το κήρυγμα της **βασιλείας του Θεού και η διδασκαλία *περὶ τοῦ κυρίου Ἰησοῦ Χριστοῦ*** συνεχίζει να ενεργεί μέσω του Αγ. Πνεύματος αλλά και του «πνεύματος» του Παύλου στο ιστορικό παρόν και τα έθνη *ἀκωλύτως*.

Σχόλιο 3. Το σύμβολο του δρόμου στο έργο του Λουκά

Σχόλιο 4.»Παρουσίαση του έργου του Λουκά στο λινκ <http://eclass.uoa.gr/modules/document/index.php?course=SOCTHEOL100&openDir=/5401e301jdld>

### 1.2 Πράξεις των Αποστόλων

Το συγκεκριμένο βιβλίο, σύμφωνα με τον Πρόλογό του, συνιστά τον δεύτερο λόγο/τόμο ενός έργου που απέστειλε στον κράτιστο αξιωματούχο Θεόφιλο ο Λουκάς, ο οποίος αφού παρουσίασε τις πράξεις του Ιησού, τώρα εκθέτει με τις Πράξεις την ιστορία της Εκκλησίας του. Οι *Πράξεις* αν και αποτελούν (α) το μοναδικό «ιστορικό» έργο του Κανόνα της Κ.Δ., (β) μία εξαιρετικά έντεχνη σύνθεση με δραματικό επεισοδιακό ύφος (περιπέτεια συνδυασμένη με το θαυμαστόν – παράδοξον (= του παρά την δόξαν, του απροσδόκητου) «ανοικτό» τέλος και (γ) αναγιγνώσκονται στη Λατρεία κατά την αγρυπνία του Πάσχα και την αναστάσιμη περίοδο του Πεντηκoσταρίου παράλληλα προς το «πνευματικό» *Κατά Ιωάννη*, αφού συνιστούν την κατεξοχήν πρό(σ)κληση για Ευχαριστία (Λειτουργία), Μαρτυρία και Διακονία. Εντούτοις ήδη στην αρχαία Εκκλησία ήταν ένα βιβλίο το οποίο **δεν** κέντριζε το ενδιαφέρον των πιστών. Θεμελιώδη ρόλο στο περιεχόμενο των Πρ. διαδραματίζει η εκπλήρωση της προφητείας του Ιωήλ (2, 28-32) και έκχυση της Δυνάμεως εξ ύψους, του Αγ. Πνεύματος κατά την Πεντηκοστή. Τότε οι Ιουδαίοι εόρταζαν κατεξοχήν στο Ναό την παράδοση της Τορά στο Σινά σε συνδυασμό με την προσφορά των απαρχών της σοδειάς. Μετά από τα επτά πρώτα κεφάλαια, όπου περιγράφεται η κατάσταση η ζωή της Πρώτης Εκκλησίας στην Ιερουσαλήμ έχουμε μεταβολή του ρυθμού από στάση σε κίνηση και μάλιστα εκρηκτική. Μέσα από θλίψεις και «παροξυσμούς», το κήρυγμα εξακτινώνεται στην οικουμένη.

Οι *Πράξεις* μάλλον γράφτηκαν στην ίδια περίοδο με το *Κατά Λουκάν* (όπου και λεπτομερέστερη αναφορά στον χωρόχρονο της συγγραφής), έστω και αν όντως αποτελούν ξεχωριστό έργο που γράφτηκε μετά το Ευαγγέλιο. Αυτό αποδεικνύεται από τα εξής: **α)** ο Πρόλογος του Ευαγγελίου συμπεριλαμβάνει και τις Πρ. αφού ομιλεί περί των *πεπληροφορημένων πραγμάτων* ***ἐν ἡμῖν*** (άρα και την εποχή του συγγραφέα). **β)** Ο συγγραφέας σκοπίμως παραλείπει πληροφορίες του *Κατά Μάρκον*, για να τις μνημονεύσει στον δεύτερο λόγο του.

###### Πίνακας 2. Η αρμονική Δομή των Πράξεων

Σχόλιο 5. **Το δεύτερο** πρόβλημα αφορά στη χειρόγραφη παράδοση του Κειμένου.

Ίσως, όμως, ο τίτλος *Πράξεις* δικαιολογείται από το γεγονός ότι στο πλαίσιο της προπαγάνδας της Ρώμης σε πολλές πόλεις της Μεσογείου αναρτήθηκαν οι ***Πράξεις και Δωρεαὶ*** του Καίσαρα που αυτός αυτοτιτλοφορείται σωτήρας και ***σεβαστός Θεός*.**

Σχόλιο 6. **Πράξεις και Δωρεαὶ Αυγούστου**

Σε μία εποχή που ανθούσε η προπαγάνδα της Ρωμαϊκής Ειρήνης (Pax Romana) και του Αυγούστου, ο Λουκάς επιχειρεί με την προσθήκη του δευτέρου τόμου στο έργο του, το οποίο έχει ονομαστεί «Έπος των απαρχών του Χριστιανισμού», να συνθέσει μία οικουμενική Αντι-Ιστορία μίας εναλλακτικής αυθεντικής Ειρήνης (Pax) που φαινομενικά κινείται παράλληλα με τη ρωμαϊκή. Τροπικά, όμως, βρίσκεται στον αντίποδά της. Καθ*ιερώνοντας* ειρήνη στη γη ***και*** στον ουρανό (!), πορεύεται ακάθεκτη *ἕως ἐσχάτου τῆς γῆς* με μοναδικό της όπλο όχι τη ρώμη, τη σοφία και την Τύχη, αλλά **τον Λόγο** και την αυθεντική μαρτυρία των αποστόλων της Εκκλησίας σχετικά με τον εσταυρωμένο και αναστημένο Μεσσία, ο οποίος προσφέρει αντί της ουτοπίας των ιδεολογιών την αυθεντική Ελπίδα.

Σχόλιο 7. Η προπαγάνδα της Ρώμης μέσω γλυπτών, νομισμάτων και κειμένων όπου προβάλλεται η αρετή (πολεμική ανδρεία), η δικαιοσύνη και η

Η δόμηση των Πράξεων είναι μάλλον αυτή που ακολουθεί τη γεωγραφική εξάπλωση του Ευαγγελίου στη ρωμαϊκή Οικουμένη, όπως αυτή προφητεύεται «προγραμματικά» στο Πρ. 1, 8. Είναι χαρακτηριστικό ότι ενώ στο Ευαγγέλιο δίνεται έμφαση στην κάθετη διάδοση του Χριστιανισμού από την κορυφή μέχρι και τη βάση της ρωμαϊκής πυραμίδας (τον εκατόνταρχο αλλά και τους Σαμαρείτες, τις γυναίκες, τους πτωχούς και τους δαιμονισμένους), στις *Πράξεις* η «επέκταση» είναι κατεξοχήν οριζόντια από την Ιερουσαλήμ (τον ιουδαϊκό «ομφαλό» της γης) προς την «αιώνια» Ρώμη, την καρδιά της Οικουμένης. Έτσι αγκαλιάζει τους απογόνους του Σημ, του Χαμ (Αιθίοπας: ο πρώτος μεταστραφείς αλλοδαπός) και τέλος του Ιάφεθ. μέσω αυτής της δραματουργικής περιγραφής του τελευταίου στις *Πράξεις* ταξιδιού του Παύλου στον ομφαλό της οικουμένης, κάθε θεόφιλος ακροατής διαπιστώνει ότι, παρά τις κλιμακούμενες αντιξοότητες οι οποίες φαίνονται να ματαιώνουν την πραγματοποίηση του θεϊκού σχεδίου της επέκτασης του χριστιανικού μηνύματος στην υφήλιο, ο Χριστιανισμός τελικά θριαμβεύει.

###### Πίνακας 3. Χρονολογία των βασικών σταθμών της εξάπλωσης του Χριστιανισμού σύμφωνα με τις Πράξεις

## Υποενότητα 2. Ο Απόστολος των εθνών Παύλος και οι Επιστολές του ως Πηγή της Παρουσίας του Χριστιανισμού στη Δύση

Στο πλαίσιο της δεύτερης υποενότητας θα εξετάσουμε:

* Τα βασικότερα στοιχεία στο βιογραφικό του Παύλου πριν και μετά τη μεταστροφή που αιτιολογούν τη δυναμική Πορεία του προς Δυσμάς.
* Τι τον ενέπνευσε κατά τη μεταστροφή του και τι μεταμορφώθηκε στην καρδιά του.
* Τη σύγκρουσή του με τον Κορυφαίο Πέτρο στην Αντιόχεια σχετικά με την κοινή τράπεζα με τους εξ εθνών χριστιανούς και τη χειραφέτησή του.
* Τα βασικά χαρακτηριστικά των επιστολών του, την χρονολόγησή τους και τα προβλήματα που προκύπτουν κατά τη μελέτη τους.

### 2.1. Βιογραφικά

Το όνομα ***Σαύλος*** αποτελεί τον ελληνικό τύπο του εβραϊκού **Σαούλ**, που σημαίνει *ο ερωτηθείς* (από τον Θεό - τον Γιαχβέ). Αυτό το όνομα συναντάται μόνο στις διηγήσεις μεταστροφής του Παύλου και αντιστοιχεί σε αυτό του πρώτου βασιλιά του αρχαίου Ισραήλ, ο οποίος προερχόταν, όπως και ο *Παύλος*, από τη φυλή Βενιαμίν. Κατά τη γνωστή συνήθεια των Ιουδαίων της διασποράς να φέρουν εκτός από το εβραϊκό και ένα *ομόηχο* ελληνικό ή ρωμαϊκό όνομα, στις επιστολές ο απόστολος ονομάζει τον εαυτό του **Παύλο** (paulus = μικρός) (πρβλ. Πρ. 13, 9 κ.ε. όπου καταγράφονται και τα δύο ονόματα, *Σαύλος δέ και Παύλος*). Άραγε αποτελεί σύμπτωση ότι ο Σαύλος ονομάζεται παύλος (Π.) από τον Λουκά για πρώτη φορά στις Πράξεις στο σημείο της μεταστροφής στον χριστιανισμό του Ρωμαίου ανθυπάτου *Σεργίου Παύλου* στην Κύπρο; Σε κάθε περίπτωση ο Σαύλος ποτέ δεν μετονομάστηκε σε Παύλος (όπως συνηθίζεται να λέγεται επειδή όντως άλλες μορφές αλλάζουν όνομα κατά την κλήση τους) αφού εκτός των άλλων διατήρησε και μετά Χριστόν την εθνοτική του ταυτότητα την οποία όμως «υπέταξε» στην πίστη του στον Χριστό. Χαρακτηριστική είναι η εφαρμογή δύο ιουδαϊκών λατρευτικών ταμάτων (εὐχαὶ) και μετά τη μεταστροφή. Πρόκειται για το σύρριζο κούρεμα - ξύρισμα της κεφαλής στις Κεγχρεὲς της Κορίνθου (Πρ. 18,18) και μετά με άλλους στα Ιεροσόλυμα (Πρξ 21,24).

O συγγραφέας περίπου των μισών βιβλίων της Κ.Δ. γεννήθηκε στην **Ταρσό** της Κιλικίας από γονείς Εβραίους, που ταυτόχρονα είχαν και την χάλκινη ταυτότητα (**πριβιλέγκιουμ - privilegium) του Ρωμαίου πολίτη.** Αυτή την ιδιότητα ο Π. την είχε εκ γενετής (όπως μαρτυρούν μόνον οι Πρ. [22,28] ποτέ ο ίδιος [!]). Στην *Προς Ρωμαίους* ο Π. στέλνει χαιρετισμούς στο ζευγάρι ***Ιουνία*** (που χαρακτηρίζει μάλιστα απόστολο γι’ αυτό και στον Μεσαίωνα την μετέτρεψαν σε άνδρα) ***και Ανδρόνικο,*** αλλά ***και τον Ηρωδίωνα*** τους ***συγγενείς του*** (ίσως από τον ίδιο φυλετικό ιουδαϊκό σύνδεσμο). Από τις *Πράξεις* συμπεραίνουμε ότι στα Ιεροσόλυμα είχε παντρεμένη *αδελφή και ανιψιό* (23,16), ο οποίος είχε μάλιστα πρόσβαση στους φονταμενταλιστές, όπως για μια περίοδο συνέβη και με τον ίδιο τον Π..

Η **γενέθλια ημέρα του Παύλου** είναι άγνωστη. Ο Λουκάς παρουσιάζει τον Σαύλο νεανία, 26-40 χρονών, να συμμετέχει στον λιθοβολισμό του Στεφάνου. Στην *Προς Φιλήμονα* επιστολή του αυτοαποκαλείται *πρεσβύτης*, 50-56 χρονών, πράγμα το οποίο σημαίνει ότι γεννήθηκε την πρώτη δεκαετία του 1ου αι. μ.Χ., ίσως **και 1 μ.Χ. (μηδέν δεν υπάρχει καθώς τότε δεν υπήρχαν «αραβικοί» αριθμοί)** !

Η Ταρσός, εμπορική πολυφυλετική πόλη-λιμάνι που τη διέσχιζε ο πλωτός Κύδνος και την επισκέφτηκαν ο Αλέξανδρος (που σώθηκε από πυρετό) και η Κλεοπάτρα, ήταν σημαντικό κέντρο ελληνικής παιδείας, αφού από αυτήν λαμβάνονταν οι παιδαγωγοί και οι δάσκαλοι για το αυτοκρατορικό παλάτι. Σε αυτήν κυριαρχούσε το ελληνικό πνεύμα, η ελληνική γλώσσα, ο ρωμαϊκός νόμος, ο αθλητισμός, η ανατολίτικη μαγεία και οι μυστηριακές θρησκείες. Ο Στράβων τόνιζε ότι η παιδεία της Ταρσού είναι **ανώτερη** των Αθηνών και της Αλεξανδρείας και ότι οι φοιτητές των Σχολών της προέρχονταν μόνον από την Κιλικία.

Σχόλιο 8. Η Εβραϊκή Διασπορά και ο ελληνικός πολιτισμός

###### Εικόνα 2. Η πατρίδα του Παύλου: Ταρσός της Κιλικίας

**Ο Π. δεν φαίνεται να έχει συστηματική εμπειρία της ελληνικής παιδείας** παρότι μιλούσε άπταιστα και τα Ελληνικά και τα αραμαϊκά ενώ ήταν και γνώστης της αρχαίας Εβραϊκής «όπου τα πάντα διαβάζονται ανάποδα»!. Γι’ αυτό και οι επιστολές του (ενώ ακολουθούν τη ρητορική τέχνη) γλωσσικά υστερούν των έργων του Λουκά και της *Προς Εβραίους*. Στη Β’ Κορ. κατηγορείται ότι *αἱ επιστολαί βαρεῖαι καὶ ἰσχυραί, ἡ δὲ παρουσία τοῦ σώματος ἀσθενὴς καὶ ὁ λόγος ἐξουθενημένος* (10,10‒11), που σημαίνει ότι Ο Π. (που προσκυνήθηκε στα Λύστρα ως Ερμής) δεν ήταν ρήτορας με λόγο περίτεχνο άψογου ελληνιστού. Βεβαίως ο Π. είναι όμως ασφαλώς γνώστης της λαϊκής φιλοσοφίας και των ρευμάτων της εποχής του μπορούσε να αποκτήσει κανείς τότε όχι μόνον στα πανεπιστήμια, αλλά και από τα «γαυγίσματα» των Κυνικών, αντηχούσαν και τα «κελαρύσματα» των ρητόρων που διέδιδαν τις διδασκαλίες τους στις πλατείες, τα γυμνάσια και τα θέατρα των πόλεων. Γι’ αυτό και ο Π. χρησιμοποιεί ενίοτε κάποια ***ρητά αρχαίων Ελλήνων φιλοσόφων***, τη διατριβή (= διάλογος μέσω ερωταποκρίσεων ανάμεσα στον κήρυκα/ομιλητή και έναν εικονικό συνομιλητή που προβάλλει αντιρρή­σεις) ενώ εφαρμόζει και τη ρητορική τέχνη ακόμη και στις επιστολές και μάλιστα εκείνες που φαίνεται να αρνείται την ελληνική σοφία (Α’ Κορινθίους).

Οι γονείς του μάλλον Φαρισαίοι ήταν πιστοί Ιουδαίοι και αυτό αποδεικνύεται από το ότι τον περιέτεμναν 8 ημερών βρέφος «κατά τας γραφάς». Τη συγκεκριμένη μέρα μέχρι σήμερα δίνεται σε Ιουδαίους και Χριστιανούς επιπλέον το όνομα (τότε από τον πατέρα που ταυτόχρονα αναγνώριζε και το τέκνο ως «δικό» του απόγονο) όπως συνέβη και με τον Ι. Χριστό! Επίσης τον έστειλαν στην Ιερουσαλήμ για βιβλικές σπουδές, όπου έμεναν η αδελφή και ο ανεψιός του. Ο ίδιος υπογραμμίζει **την εβραϊκή του καταγωγή** από την εκλεκτή και ταυτόχρονα «ορμητική» φυλή Βενιαμίν (καθώς στα όριά της χτίστηκε η Ιερουσαλήμ) και το ότι ως προς την αίρεση ήταν Φαρισαίος (Φιλ.3,16). Με τον αυτοχαρακτηρισμό ***Εβραίος,*** μάλλον θέλει να υπογραμμίσει το γεγονός ότι ήταν ελληνόφωνος Ιουδαίος που μπορούσε, όμως, να μιλήσει αραμαϊκά και να διαβάσει την Π.Δ. (που επικαλούνταν οι αντίπαλοί του) από το πρωτότυπο! Σπούδασε τα Βιβλικά παρά τους πόδας του μετριοπαθούς «Καθηγητή» Γαμαλιήλ Α’ του πρεσβυτέρου (Πρ.22,3), ο οποίος παρέδιδε στην Ιερουσαλήμ το διάστημα 20-50 μ.Χ. Στις επιστολές του δεν φαίνεται εάν αυτό το διάστημα γνώρισε προσωπικά τον Ιησού. Για αυτόν άλλωστε απόστολος είναι όποιος έχει εμπειρία της Σταύρωσης και της Ανάστασης του Κυρίου. Παράλληλα έμαθε και την τέχνη **του σκηνοποιού** (της οποίας οι ταρσικάριοι ήταν γνωστοί στον τομέα αυτόν). Αν και όλοι οι ραβίνοι ασκούσαν «βδελυκτά» για τους Έλληνες χειρωνακτικά επαγγέλματα για επιβίωση, ο Π. εξελίχθηκε στην τέχνη ίσως και στην Ταρσό τα «χρόνια της σιωπής» (μεταξύ της μεταστροφής και του Κηρύγματος) αφού δεν αποκλείεται ο πατέρας του να τον αποκλήρωσε. Δεν γνωρίζουμε αν **νυμφεύθηκε** όπως έκαναν οι ραβίνοι 20 ετών (με γυναίκες 12-14 ετών) και αν έμεινε χήρος ή παρέμεινε εξαρχής άγαμος (όπως και κάποιες άλλες μορφές του Ισραήλ, π.χ. ο Ιερεμίας και ο Ιωάννης ο Βαπτιστής).

Πριν τη μεταστροφή του, κάποια στιγμή **μεταπήδησε** στην εξτρεμιστική – εθνικοπατριωτική ζηλωτική πτέρυγα του Φαρισαϊσμού (*περισσοτέρως ζηλωτὴς ὑπάρχων τῶν πατρικῶν παραδόσεων.* Γαλ. 1, 14). Ήδη τον βλέπουμε να συμμετέχει στο λιθοβολισμό του Στεφάνου (Πρ. 7, 54). Ο όρος ***ζήλος*** δεν πρέπει να ερμηνεύεται ψυχολογικά ή ηθικά αλλά θεολογικά. Ανακαλεί την εξαιρετικά βίαιη στάση των Φινεές (Αρ. 25, 6-8), Ηλία (Α’ Βασ. 18, 40) και ιερέα Ματταθία (Α’ Μακ. 24-27) απέναντι σε όσα πρόσωπα απειλούσαν με τη συμπεριφορά τους να χαθεί η *αγιότητα,* ο αποκλειστικός δεσμός του *ζηλωτή (= ερώντος)* Θεού με τον Ισραήλ, τον οποίο εξασφάλιζε η Τορά και *σηματοδοτούσε* η περιτομή. Το ακριβές είναι ότι ο Π. δεν καταδίωκε χριστιανούς αλλά Ιουδαίους που πίστευαν στον Εσταυρωμένο ως Κύριο. Συνεπώς ο Π. **ἐ*πόρθει***(= επιτίθετο, συλούσε, κατέστρεφε)την Εκκλησία/την πίστη (Γαλ. 1, 13. 23) διότι οι άγιοι αυτής ταύτιζαν τον Μεσσία με έναν εξευτελισμένο εσταυρωμένο εγκληματία άρα και καταραμένο από τον Θεό (Α’ Κορ. 1, 23. πρβλ. Δτ. 21, 23). Επιπλέον, όπως αποδεικνύεται από το Πρ. 6-8, ιδίως οι *Ελληνιστές* (Ιουδαίοι χριστιανοί που τελούσαν τη λατρεία στα ελληνικά), επικαλούμενοι τον Ιησού, αμφισβητούσαν τη σημασία του *Ναού και του Νόμου* «κατεδαφίζοντας» το τείχος-τον φράκτη που περιχαράκωνε τον Ισραήλ από τα «ακάθαρτα» αλλοδαπά έθνη.

Είναι το γνωστό **το όραμα της Δαμασκού** που συνέβη στην ακμή του Π. Τότε αυτός με εξουσιοδότηση του Καϊάφα και του Συνεδρίου αναγνωρισμένος δάσκαλος με το δικαίωμα να λαμβάνει νομικές αποφάσεις, έχοντας συμπληρώσει το 40ο έτος της ηλικίας του βρισκόταν στα υψίπεδα του Γκολάν αφού ήδη είχε κατηφορίσει το όρος Ερμών (όπου μάλλον οι μαθητές είχαν εμπειρία του φωτός της Μεταμόρφωσης του Κυρίου [!]). Το γεγονός της δικής του όρασης και ακοής περιγράφεται τρεις φορές στις Πράξεις και μάλιστα όχι πανομοιότυπα!

Σχόλιο 9. Η Εμπειρία της Δαμασκού

Ο Π. δεν βίωσε τη μεταστροφή **σε μία άλλη θρησκεία**. Το όραμα της Δαμασκού σε συνδυασμό με την κάθοδο του Αγ. Πνεύματος και τη Βάπτιση (Πρ.9,17-19), μεταμόρφωσε κυριολεκτικά τον Σαύλο σε μια εντελώς καινoύργια ύπαρξη. Σε αντίθεση προς τα άλλα δύο μοντέλα μεταστροφής, του Αυγουστίνου (με την ακοή της φωνής ***Πάρε και διάβασε***!) και του Λούθηρου (με την *εμπειρία του πύργου)*, ο Π. πριν τη μεταστροφή του επιφανειακά δεν βίωνε (επιφανειακά τουλάχιστον) εσωτερική κρίση από την οποία και απελευθερώθηκε (Γαλ. 1, 13-14. Φιλ. 3, 7-8). Ο Παύλος ήταν υπερήφανος για την καταγωγή του και αυτοχαρακτηρίζεται ως *άμεμπτος* στην δικαιοσύνη *τὴν ἐκ τοῦ νόμου* (Φιλ. 3, 6).

Η αλλαγή του δεν ήταν επίσης αποτέλεσμα ψυχοπάθειας. Αυτό το επιβεβαιώνει η κατοπινή αδιάκοπη δράση του 30 ολόκληρα χρόνια. *Αν υπήρξε ποτέ άνθρωπος με γερό μυαλό και συναίσθηση της πραγματικότητας αυτός ήταν ο Π.* Η Χάρις του Θεού δεν επέτρεψε στην ευγενή αυτή και δυναμική θρησκευτική φυσιογνωμία να στραφεί από άγνοια εναντίον εκείνου, ο οποίος ενσάρκωσε τις ελπίδες του Ισραήλ και πραγματοποίησε με το έργο του την σωτηρία της ανθρωπότητας. Κατόπιν **μια άλλη εμπειρία στην Ιερουσαλήμ** (Πρ. 22, 18-21) θα ισχυροποιήσει τη συνείδηση της αποστολής του στα έθνη που πριν θεωρούσε «ακάθαρτα» και βδελυκτά (σιχαμερά). Στον πυρήνα πλέον της σκέψης του ***δούλου-σκλάβου του Ι. Χριστού*** Π. δεν τοποθετείται η εκλογή του λαού-«πρωτότοκου υιού» Ισραήλ ***από*** τα έθνη αλλά το Πρόσωπο του Υιού, του Ι. Χριστού, προς το οποίο οφείλει ο ίδιος να οδηγήσει τους λαούς προκειμένου να αναγνωρίσουν την κυριότητά Του και τελικά να δοξολογήσουν τον Θεό ως ***Πατέρα-Αββά (= μπαμπά) εκάστου ανθρώπου*** και όχι μόνον ως Βασιλέα κυρίαρχο της δημιουργίας. Ο Χριστιανισμός δεν νοείται ως υποενότητα ενός «εκλεκτού» έθνους, όπως αντιθέτως πρέσβευαν οι *ψευδάδελφοι*, ενώ η Τορά συνιστά *αδιάφορον*

Ακολουθεί **(α)** η βάπτιση από τον Ανανία κι η απόσυρσή του πιθανότατα στην Πέτρα της Αραβίας, **(β)** η επιστροφή και πάλι στη Δαμασκό και **(γ)** μετά από **3ετία** δραπέτευση από την πόλη (επί Αρέθατο 39μ.Χ.) και **(δ)** η επίσκεψη στα Ιεροσόλυμα, όπου συναντήθηκε με τον Πέτρο προκειμένου να *ιστορήσει* στον Κηφά τα μεγαλεία του Θεού. Εκεί έμεινε 15 μέρες και συναντήθηκε επιπλέον μόνο με τον αδελφόθεο Ιάκωβο. Η β’ επίσκεψή του στα Ιεροσόλυμα έγινε μετά από 14 έτη. Ακολουθεί **(ε)** η παραμονή του στην Συρία και Κιλικία για την οποία δεν έχουμε πληροφορίες. Ίσως διήρκεσε τέσσερα χρόνια. Τότε είχε μάλλον και το υπερκόσμιο όραμα που αναφέρει στο Β’ Κορ. 12. Ο Βαρνάβας τον αναζήτησε και τον έφερε στην Αντιόχεια, όπου παρέμεινε επί ένα χρόνο ευαγγελιζόμενος το λόγο.

Σε καμιά περίπτωση ο Π. δεν αισθανόταν όπως ονομάζεται σήμερα: ως ο **Ιδρυτής του Χριστιανισμού** ή **Πρώτος μετά τον Ένα**. Άλλωστε στην ορθόδοξη Παράδοση γίνεται λόγος για τη Μία (= τη Θεοτόκο) μετά τον Ένα*.* Αισθανόταν και αυτοχαρακτηριζόταν ***δούλος του Κυρίου*** αφού εκτός των άλλων βίωσε το όραμα της Δαμασκού και ως εμπειρία προφητικής κλήσης. Ιδιαίτερα ταυτιζόταν με τον προφήτη του Πάθους Ιερεμία και τον πάσχοντα δούλο που σύμφωνα με τον Δευτερο-Ησαΐα είναι προορισμένος να γίνει φως στα έθνη.

###### Εικόνα 3. Παύλος: η αρχαιότερη απεικόνισή του που ανακαλύφθηκε το 2009

Σε κάθε περίπτωση, όπως αποδεικνύεται και από τις περιοδείες του (τις οποίες πραγματοποίησε έχοντας υπερβεί το προσδόκιμο των ελληνορρωμαϊκών χρόνων [ήτοι τα 40 έτη]) ήταν ένα πρόσωπο σκληραγωγημένο με **(α)** φοβερή αντοχή, **(β)** οργανωτικότητα (70 συνεργάτες, εκ των οποίων αρκετές γυναίκες), **(γ)** έντονο θυμικό (όχι σπάνια χρησιμοποιεί ειρωνεία **καὶ σαρκασμό**), και **(δ)** αναγνωρισιμότητα αφού γινόταν σεβαστός/αποδεκτός και από τους ειδωλολάτρες. Κι όλα αυτά παρότι κατά τη διάρκεια της Ιεραποστολής υπέστη πολλά βασανιστήρια (που αφηγείται τρεις φορές [!] στη Β’ Κορινθίους) τα οποία όμως εκείνος «λιτάνευε» ως στίγματα (τατουάζ;) που αποδεικνύουν την αποστολικότητά του. Άλλωστε, αν και θεώρησε αποκαλύψεις, παραδόθηκε από τον Κύριο (όπως και ο Ιώβ 2, 6 κε.) σε άγγελο Σατάν προκειμένου να βιώσει τη δύναμη/χάρη του Κυρίου μέσω του *σκόλωπα* *τῆς σαρκὸς* (Β’ Κορ. 12, 7). Αυτό το «αγκάθι» έχει ταυτιστεί **(α)** με: *ασθένειες* [οφθαλμολογικά προβλήματα ένεκα και της θέας του ακτίστου φωτός Γαλ. 4, 13-15. κεφαλγίες-ημικρανίες από τους λιθοβολισμούς); **(β)** διώξεις στο φόρουμ (με γκλοπ) και στη συναγωγή με βουρδουλιές (Γαλ. 6, 17. Β΄ Κορ. 11, 21-33. 12, 10] και *πειραστές ανθρώπους (*Α’Τιμ. 1, 20. 2, 17). Σε κάθε περίπτωση ο **πειρασμός** στη σάρκα δεν πρέπει να ταυτίζεται με «σαρκικούς πειρασμούς» αλλά με το διωγμό (ενίοτε και την ανέχεια) χάριν του Χριστού, Πρόσωπο με τον οποίο αισθάνεται άρρηκτα συνδεδεμένος ωσάν εραστής, εξ ου και η συνήθης παύλεια φράση «εν Χριστώ». Και οι **θλίψεις** δεν συνδέονται με εσωτερικές ψυχικές καταστάσεις αλλά με εξωτερικά δεινά που αισθάνεται κάποιος να τον συνθλίβουν ενώ αντιθέτως ο **κόπος** στις επιστολές του είναι ο ιδρώτας που χύνει κάποιος για την (ιερ)αποστολή.

Σχόλιο 10. Τα δεινά του Πaύλου

Σε όλα τα έργα του αποδεικνύει ότι είναι ένας **θεολόγος**, ο οποίος βιώνει το μυστήριο της θείας Οικονομίας στις απόλυτες διαστάσεις του, αλλά και ξέρει να αναγνωρίζει τις κοσμογονικές συνέπειές του. Μέσα από την προσωπική εμπειρία της θέας του φωτός στις πύλες της Δαμασκού και προκαλούμενος από τους ιουδαιοχριστιανούς αντιπάλους του συνειδητοποίησε ότι ο Χριστιανισμός αποτελεί υπέρβαση και όχι απλό συμπλήρωμα του Νόμου. Έχοντας μεγαλώσει στο πολυπολιτισμικό και πολυθρησκευτικό περιβάλλον της Ταρσούς, μπόρεσε να εξάρει στους εθνικούς ότι ο Ιησούς που κηρύσσει δεν είναι κάποια θεότητα που εντάσσεται στο πάνθεο άλλων μυστηριακών θεοτήτων και ότι το βάπτισμα δεν είναι απλώς μια ατομική τελετή μύησης, όπως συνέβαινε στις άλλες μυστηριακές θεότητες.

Σχόλιο 11. Η Καρδιά του Παύλου καρδιά του κόσμου

### 2.2 Η Παύλεια Επιστολή

Αυτός που καθιέρωσε το επιστολικό είδος στη χριστιανική γραμματεία είναι ο Παύλος (Π.). παρόλο ότι ο Π. είναι ο νεότερος, ο *έσχατος,* των αποστόλων, αποτελεί μέχρι σήμερα με τα έργα του, τις επιστολές του, **την αρχαιότερη φωνή** στο χώρο του Χριστιανισμού. Ο Παύλος δε χρημάτισε απλά φορέας και αναμεταδότης της αρχέγονης παράδοσης, αλλά αναδείχθηκε ως **ο κατεξοχήν μεταφραστής - ερμηνευτής** της με την ευρεία έννοια του όρου, αφού κατάφερε να μεταφέρει το μήνυμα του Χριστιανισμού στη «γλώσσα» των εξ εθνών χριστιανών.

Σχόλιο 12 Η Επιστολή στον Ελληνιστικό Κόσμο

Στις επιστολές **(α) δεν** αποκαλύπτεται ο Παύλος (Π.) *ιεραπόστολος* (του οποίου το κήρυγμα υπαινίσσεται το Α’ Θεσ. 1, 10) αλλά ο *επιστολογράφος* Π.. Ομιλεί είτε (1) αυτοβιογραφικά (Φιλ. 3, 9), είτε (2) ως γόνος του Αδάμ και μέλος ολόκληρης της ανθρωπότητας (Ρωμ. 7, 14-15. πρβλ. Γέν. 2, 16-17// Ρωμ. 7, 11) είτε (3) ως Ιουδαίος (Ρωμ. 7, 4-6), είτε (4) ως χριστιανός (Ρωμ. 3, 3-4. 6, 2). Διαθέτει ένα εγώ, το οποίο (*εγώ*) σε κάθε περίπτωση δεν είναι αυτόνομο αλλά ετερόνομο: είτε είναι δούλο/σκλάβος της αμαρτίας (υπό το κράτος της οποίας βρίσκονται άπαντες «Ιουδαίοι και Έλληνες»), είτε υπό το «ζυγό» του Χριστού.

**(β)** Απευθύνεται σε χριστιανούς που είχαν βιώσει τη συγκλονιστική εμπειρία της ***μεταστροφής*** στη ζωή τους και την ανατολή ενός καινούργιου Σύμπαντος μέσω της φιλότιμης πίστης (=εμπιστοσύνης, πιστότητας) στον Χριστό (Β’ Κορ. 5, 17) και όχι της σιδερένιας πειθαρχίας (πρβλ. Ισλάμ). Έτσι μπορούσαν να κατανοήσουν το **διαχρονικό σχήμα** «τότε-τώρα» που συχνά επικαλείται ο Π. για να παροτρύνει σε ***συγχρονική αποστασιοποίηση*** έναντι των «εκτός» (του κόσμου). Μάλιστα σε αυτή τη συνάφεια μνημονεύει συχνά **(1)** το πάθος του Ιησού *ὑπέρ ἡμῶν* που εγγυάται την αποφυγή της εσχατολογικής οργής (Α’ Θεσ. 5, 9-10. Ρωμ. 5, 8-10. 8, 31β-2). Αυτό το πάθος δεν γίνεται για ικανοποιήσει μια προσβεβλημένη θεία δικαιοσύνη αφού στο πρόσωπο του Χριστού που γίνεται κατάρα/αμαρτία ο ίδιος Θεός Πατέρας επιχειρεί την καταλλαγή με τον αποστάτη άνθρωπο, γεγονός μοναδικό στην ιστορία των θρησκειών. Συχνά επίσης ο Π. ανακαλεί (2) **τη δωρεά της υιοθεσίας** (adoptio) από τον Θεό Πατέρα, επίσης κάτι μοναδικό. Εν προκειμένω θεωρώ ότι πρέπει να υπογραμμισθεί και το γεγονός ότι κατά τη μεταστροφή τους οι παραλήπτες βίωσαν ενεργά μέσω *δυνάμεων* (θαυμάτων;) την έλευση του Αγ. Πνεύματος (Α’ Θεσ. 1, 5). Γι’ αυτό και το πρώτο επιχείρημα του Π. στο Γαλ. 3 αντλείται **κατεξοχήν** από τη ζωντανή εμπειρία και κατόπιν από την Α.Γ.: *ὁ οὖν ἐπιχορηγῶν ὑμῖν τὸ Πνεῦμα καὶ ἐνεργῶν δυνάμεις ἐν ὑμῖν, ἐξ ἔργων Νόμου ἢ ἐξ ἀκοῆς πίστεως;* (στ. 5)

Όπως αποδεικνύει το επιστολικό είδος των έργων του και η διαλεκτική του περιεχομένου τους με τις υπαρκτές ανάγκες των Εκκλησιών και των μελών τους, ο Π. αντί του μονολόγου προτίμησε συνειδητά **τον άμεσο διάλογο**. Ένας τέτοιος διάλογος με τον κόσμο και την ιστορία αποτελεί το κατεξοχήν χαρακτηριστικό της βιβλικής εξ αποκαλύψεως θρησκείας. Με τα γράμματά του ο απόστολος των εθνών αντιμετωπίζει ποιμαντικά προβλήματα, επιπλήττει, νουθετεί, παρηγορεί, προσπαθεί να δώσει προεκτάσεις ζωής στην πίστη και στα μυστήριά της (πρβλ. Α’ Κορ. 10 -11). *Μην έχοντας την ησυχία για να γίνει συγγραφέας προτιμούσε την επιστολή, που είναι ο ζωντανότερος και αμεσότερος τρόπος επικοινωνίας. Η Επιστολή με τον άτεχνο τρόπο της εκφράσεως ήταν για τον ορμητικό του χαρακτήρα, την ευμετάβολη διάθεσή του, τον πυρετώδη τρόπο εργασίας και τη γεμάτη αντιθέσεις ψυχή του ο καταλληλότερος τρόπος να εκφράσει τις ιδέες που τον πλημμύριζαν. […] Κατά τους ραβίνους η πέννα ήταν ένα από τα πράγματα που δημιούργησε ο Θεός το βράδυ της τελευταίας ημέρας της Δημιουργίας* (Holzner). Μετά τον Παύλο καταγράφονται και συλλέγονται σε Corpus επτά επιστολών, οι Καθολικές, οι επιστολές της Αποκάλυψης και αυτές του Ιγνατίου.

Ο συνήθης τρόπος για να γράψει κανείς γράμμα ήταν το να απευθυνθεί σε γραμματέα-**επιστολόγραφο,** προκειμένου είτε (α) να του το υπαγορεύσει συλλαβιστά ή φυσιολογικά (‘recorder’), είτε (β) να του προσδιορίσει το περιεχόμενο, αφήνοντάς του ελευθερία στην τελική σύνταξη του κειμένου (‘editor’), είτε (γ) να του διατυπώσει μόνον τις βασικές έννοιες (‘co-author’) ή (δ) και να του δώσει εν λευκώ το δικαίωμα να γράψει εκείνος την επιστολή εξ ονόματός του (‘composer’). **Στην αρχαιότητα, επίσης, ήταν ασυμβίβαστο το να σκέφτεται και να γράφει κάποιος ταυτόχρονα.** Επιπλέον τα δάκτυλα από την πολλή δουλειά ήταν αδέξια για γράψιμο, ενώ εκείνος που έγραφε, το έκανε αυτό καθισμένος σταυροπόδι στο πάτωμα και μάλιστα πάνω στην παλάμη του. Το ίδιο υλικό του παπύρου ανάγκαζε το γραμματέα να μη γράφει με συνεχή ροή, αλλά να χαράσσει ξεχωριστά κάθε γράμμα πάνω του. Γι’ αυτό και κατά την υπαγόρευση ήταν απαραίτητες οι διακοπές κυρίως ανά δίωρο στα σημεία εκείνα που γινόταν αλλαγή θέματος. Έτσι μεγάλες επιστολές, όπως η Ρωμ. ή η Α’ Κορ., που καταλαμβάνουν και τη μεγίστη έκταση που θα μπορούσε να έχει ένα ειλητάριο, δύσκολα θα μπορούσαν να γραφτούν σε μια μέρα. Επειδή η διαδικασία αυτή διαρκούσε αρκετές μέρες, γι’ αυτό και στην ίδια την επιστολή η διάθεση του αποστολέα ποικίλλει.

Οι επιστολές του Παύλου διακρίνονται στις δέκα εκείνες που απευθύνονται **προς μία Εκκλησία** (Α’/Β’ Θεσ., Α’/Β’ Κορ., Γαλ., Φιλ., Ρωμ. Κολ.) ή **προς μια ομάδα Εκκλησιών**, (η *εγκύκλια* Εφ., ίσως και Ρωμ.) και στις τέσσερεις **προς ένα συγκεκριμένο πρόσωπο**. Μερικές επιστολές γράφτηκαν τον καιρό που ο Π. ήταν φυλακισμένος (4 συνολικά: Εφ., Φιλ., Κολ., Φιλ.), γι’ αυτό και λέγονται **της αιχμαλωσίας,** ενώ άλλες απευθύνονται σε ποιμένες των εκκλησιών, γι’ αυτό και λέγονται **ποιμαντικές** (Α’/B’ Tιμ, Τιτ). Η μόνη επιστολή, την οποία ίσως έγραψε καθ’ ολοκληρίαν ο ίδιος ο Π., είναι η *προς Φιλήμονα*. Στο Ρωμ.16, 22 αναφέρεται ο σκλάβος ***Τέρτιος***ως ο γραμματέας του Π. (όπως και ο *Σιλουανός* στην Α’ Πε. 5,12). Στο Α’ Κορ. 16, 21, όπως και στο Γαλ. 6, 11, ο Π. προσθέτει μόνον το χαιρετισμό με το ίδιο του το χέρι (illiteracy formula).

Ο Π. συνέγραψε κι άλλες επιστολές οι οποίες ή χάθηκαν ή συγχωνεύθηκαν. Ως **ομολογούμενες γνήσια παύλειες** θεωρούνται από το σύνολο των ερμηνευτών οι εξής επτά: Α’ Θεσ, α’/β’ Κορ, Γαλ, Φιλ, Ρωμ, Φιλήμ., ως **αμφισβητούμενες ή δευτεροπαύλειες** οι Β’ Θεσ, Κολ, Εφ. και ως **ψευδεπίγραφες** ή τριτοπαύλειες οι Τιτ. και Α’/Β’ Τιμ. Η Εβρ., η οποία δεν περιλαμβάνει επιστολική εισαγωγή, μάλλον είναι (όπως και η Α’ και Β’ Πέ., η Ιούδα και η Ιακ.) ομιλία με επιστολική μορφή. Η διάταξη των επιστολών στον Κανόνα έγινε α/ ανάλογα με το εάν απευθύνονταν σε Εκκλησίες ή άτομα και β/ ανάλογα με την έκτασή τους. Η Εβρ. έπεται συνήθως της ομάδας των 13 επιστολών και σε σπάνιες περιπτώσεις εντάσσεται μέσα σε αυτές. Οι κώδικες Σιναϊτικός και **Βατικανός** παραθέτουν την Εβρ. πριν τις Ποιμαντικές. Σημειωτέον ότι στους αρχαίους κώδικες οι Καθολικές προηγούνται των παύλειων επιστολών.

Σχόλιο 13 Παρουσίαση του Παύλου στο λινκ (ΠΑΥΛΟΣ Α+Β) http://eclass.uoa.gr/modules/document/?course=SOCTHEOL101

### 2.3 Η Σύνοδος των Ιεροσολύμων και η «Σύγκρουση των Τιτάνων» στην Αντιόχεια

Η **πρώτη ιεραποστολική δράση του Παύλου** (46-7μ.Χ.) στην Κύπρο και στα νότια παράλια της Μ. Ασίας αποτελεί την πρώτη μεγάλη εξόρμηση του χριστιανισμού έξω από τα όρια της Παλαιστίνης και γίνεται με τη συνοδεία του Βαρνάβα και του Μάρκου κατόπιν επίθεσης των χειρών των αντιοχειανών προφητών. Από τη Σελεύκεια ο Π. ταξιδεύει στη **Σαλαμίνα** μέχρι την **Πάφο**, όπου και μεταστρέφεται ο ανθύπατος Σέργιος Παύλος. Από την Πάφο ταξιδεύουν στην Πέργη της Παμφιλίας, όπου κι ο Μάρκος εγκαταλείπει τους ιεραποστόλους για να επιστρέψει στα Ιεροσόλυμα, ενώ οι άλλοι δυο επισκέπτονται τη Δ. Γαλατία, Αντιόχεια της Πισιδίας, Ικόνιο, Λύστρα, Δέρβη. Μετά πλέουν από την Αττάλεια στη συριακή Αντιόχεια, όπου ο Παύλος περνά λίγο καιρό με τους χριστιανούς. Ένεκα διαφωνίας ως προς το θέμα της περιτομής, η εκκλησία της Αντιοχείας στέλνει τους Π. και Βαρνάβα για να συζητήσουν με τους αποστόλους και τους προφήτες στο θέμα της ειδοχής των εθνικών. Οι στύλοι της Εκκλησίας έδωσαν ‘το χέρι’ (*δεξιά κοινωνίας*) στον Π.. Ο ίδιος ο Τίτος, που συνόδευε τον απόστολο δεν αναγκάστηκε να περιτμηθεί.

###### Πίνακας 3 Η Πρώτη αποστολική Περιοδεία

Η λεγόμενη **αποστολική σύνοδος το 48-49 μ.Χ**. προσπάθησε να αντιμετωπίσει ορισμένα προβλήματα εισδοχής των εθνικών στην Εκκλησία. Εκεί ο Π. με ζήλο υπερασπίστηκε την παγκοσμιότητα της σωτηρίας και την ελευθερία των χριστιανών από το ζυγό του Νόμου. Έτσι αποδεσμεύτηκε η Εκκλησία από το ιουδαϊκό νομικό πνεύμα, αποκτώντας οριστικά και αμετάκλητα οικουμενικό χαρακτήρα. Το 49 μ. Χ. συνέβη και το επεισόδιο μεταξύ Πέτρου και Παύλου στην Αντιόχεια, όταν ο πρώτος, μετά την εισβολή ιουδαιοχριστιανών, απέφυγε να συμφάγει με τους εξ εθνών χριστιανούς, παρασύροντας και το Βαρνάβα. Ο Ιάκωβος έστειλε κατόπιν εγκύκλιο στην οποία απαγορευόταν η βρώση κρέατος από είδωλα ή από πνιγμένα ζώα, αίματος, και την πορνεία.

###### Σχόλιο 14. Ελληνιστές και Εβραίοι

#### Εικόνα 3. Το Τέμενος του Βράχου: ιουδαιοχριστιανικός Ναός;

# **Σύνοψη**

Με την ολοκλήρωση της ενότητας αυτής γνωρίζετε πλέον ότι:

* Το βιβλίο των Πράξεων (αν και προηγείται στο Βιβλίο της Καινής Διαθήκης) γράφτηκε σχεδόν μια γενιά ***μετά*** τις παύλειες Επιστολές, καθώς ο Παύλος αν και είναι ο νεότερος των αποστόλων συνέγραψε τα αρχαιότερα και τα περισσότερα βιβλία της Καινής και μάλιστα κατεξοχήν σε πόλεις πέριξ των Αιγαίου,
* Ο Λουκάς, ο μόνος Έλλην» συγγραφέας σχεδόν του 1/3 της Κ.Δ. δεν γράφει απλώς μια Ιστορία (στηριζόμενος στους αυτόπτες μάρτυρες) αλλά έχει θεολογική σκοπιμότητα ίσως και «πολιτική» καθώς αποδεικνύει ότι τελικά η Οικουμένη δεν καθορίζεται από τον πλανητάρχη και την Ειρήνη ( Παξ) της Αιώνιας Πόλης αλλά από τον ήδη γνωστό από την Π.Δ. Θεό της ελευθερίας, της κενωτικής αγάπης και της έκπληξης
* Ο Π., γεννημένος μάλλον περί το 1 μ.Χ., ήταν τέκνο πόλης και μάλιστα πολιτισμικού κέντρου της Μεσογείου αλλά και τέκνο της Διασποράς, παρότι δεν μαρτυρείται ότι σπούδασε φιλοσοφία και ρητορική καθώς στην ηλικία μάλλον των 13 μετέβη στα Ιεροσόλυμα όπου και μυήθηκε στον «φαρισαϊσμό» στα πόδια του μετριοπαθούς Γαμαλιήλ. Κατόπιν μεταπήδησε, όμως, στη ριζοσπαστική-ζηλωτική πτέρυγα του φαρισαϊσμού.
* Κατά τη μεταστροφή βεβαιώθηκε μέσω οράματος ότι ο Ιησούς, ο οποίος υπέστη τον φρικιαστικό και καταραμένο θάνατο, τελικά ήταν όντως ο Μεσσίας και το Ευαγγέλιο δεν αφορά σε έναν μόνον «εκλεκτό» «καθαρό» λαό αλλά την Οικουμένη ολόκληρη.
* Οι Επιστολές του δεν είναι συστηματικές πραγματείες του κηρύγματός του αλλά γράφτηκαν (όχι πάντα από το χέρι του αποστολέα αλλά μέσω γραμματέων) για να επιλύσουν συγκεκριμένα προβλήματα και απορίες σε έκταση μιας 15ετίας κατά τη διάρκεια της οποίας παρατηρείται ωρίμανση και στον ίδιο τον Π.

# **Βιβλιογραφία**

* Δεσπότη, Σ., Ο Κώδικας των Ευαγγελίων. Εισαγωγή στα Συνοπτικά Ευαγγέλια και Πρακτική Μέθοδος Ερμηνείας τους, Αθήνα: Άθως 2007
* Ιωαννίδου, Β., Εισαγωγή εις την Καινήν Διαθήκη, Εν Αθήναις 21992.
* Wolter, M., Das Lukasevangelium, Tübingen: Mohr 2008 (όπου και περαιτέρω βιβλιογραφία).

# **Χρήσιμες Διευθύνσεις στο Διαδίκτυο**

<http://www.ntgateway.com/gospel-and-acts/luke-and-acts/websites-and-introductory/>

http://eclass.uoa.gr/modules/document/?course=SOCTHEOL144